CELEX: 32022R0676
Language: da
Date: 2021-12-03 00:00:00
Title: Kommissionens delegerede forordning (EU) 2022/676 af 3. december 2021 om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder, der præciserer de betingelser, i henhold til hvilke konsolidering skal foretages i de tilfælde, der er omhandlet i nævnte forordnings artikel 18, stk. 3-6 og stk. 8 (EØS-relevant tekst)

26.4.2022   
               
               
                  DA
               
               
                  Den Europæiske Unions Tidende
               
               
                  L 123/1
               
            
         KOMMISSIONENS DELEGEREDE FORORDNING (EU) 2022/676
         af 3. december 2021
         om supplerende regler til Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder, der præciserer de betingelser, i henhold til hvilke konsolidering skal foretages i de tilfælde, der er omhandlet i nævnte forordnings artikel 18, stk. 3-6 og stk. 8
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 18, stk. 9, og
         ud fra følgende betragtninger:
         
                     (1)
                  
                  
                     Artikel 18, stk. 3, i forordning (EU) nr. 575/2013 omhandler tilfælde af konsolidering af koncerner bestående af indbyrdes forbundne virksomheder, som omhandlet i artikel 22, stk. 7, i Europa-Parlamentets og Rådets direktiv 2013/34/EU (2), og som ikke står i et moder-datterselskabsforhold til hinanden. I sådanne tilfælde er det nødvendigt at fastslå, på hvilket virksomhedsniveau kravene i forordning (EU) nr. 575/2013 skal anvendes på et konsolideret grundlag. I disse tilfælde bør den mest hensigtsmæssige metode til konsolidering desuden være den metode, der er fastsat i artikel 22, stk. 8 og 9, i direktiv 2013/34/EU (»aggregeringsmetoden«), i overensstemmelse med reglerne i nævnte direktiv.
                  
               
                     (2)
                  
                  
                     I tilfælde af kapitalinteresser i institutter eller finansieringsinstitutter, der forvaltes af en virksomhed, som indgår i konsolideringen, sammen med en eller flere virksomheder, som ikke indgår i konsolideringen, når pro rata-konsolidering er påkrævet i henhold til artikel 18, stk. 4, i forordning (EU) nr. 575/2013, bør der kræves enstemmighed blandt disse virksomheder med hensyn til de beslutninger om kreditinstituttets eller finansieringsinstituttets relevante aktiviteter for at kunne anvende den i nævnte bestemmelse fastsatte konsolideringsmetode i overensstemmelse med definitionen af en fælles ordning i de internationale regnskabsstandarder, der finder anvendelse i henhold til Europa-Parlamentets og Rådets forordning (EF) nr. 1606/2002 (3).
                  
               
                     (3)
                  
                  
                     I artikel 18, stk. 6, litra a) og b), i forordning (EU) nr. 575/2013 omhandles tilsynskravene i forbindelse med konsolidering i tilfælde af betydelig indflydelse på et eller flere institutter eller finansieringsinstitutter, men uden kapitalinteresser eller andre kapitaltilknytning, og i tilfælde, hvor de pågældende institutter eller finansieringsinstitutter er underlagt fælles ledelse i medfør af henholdsvis en aftale eller vedtægtsbestemmelser. For at afgøre, om der er tale om en situation med betydelig indflydelse, bør de kompetente myndigheder tage hensyn til flere indikatorer for betydelig indflydelse. Desuden bør en situation med fælles ledelse kun konstateres, hvis den kompetente myndighed har konkrete beviser for, at der er en faktisk koordinering af sådanne institutters eller finansieringsinstitutters økonomiske og driftsmæssige beslutninger.
                  
               
                     (4)
                  
                  
                     Baselkomitéen for Banktilsyn (BCBS) har udstukket retningslinjer for identificering og styring af step-in-risici (4), som omfatter flere indikatorer, som institutterne bør anvende til at identificere, hvilke enheder der kan give anledning til en step-in-risiko. I BCBS's retningslinjer er »step-in-risiko« risikoen for, at et institut beslutter at yde finansiel støtte til en ikke-konsolideret enhed, som ikke er en fuldt ud konsolideret eller pro rata-konsolideret enhed, som er eksponeret for stress, på grund af manglende kontraktlige forpligtelser til at yde en sådan støtte eller i tillæg til disse. I henhold til BCBS's retningslinjer skal et institut, hvis det konstaterer, at der er betydelig step-in-risiko, fastlægge passende foranstaltninger i hvert enkelt tilfælde på grundlag af arten og omfanget af den forventede step-in-støtte. Disse foranstaltninger kan bl.a. omfatte inddragelse af de berørte enheder i det reguleringsmæssige anvendelsesområde for konsolidering. I overensstemmelse med BCBS's retningslinjer bør institutter og kompetente myndigheder overveje en række indikatorer for at afgøre, om visse virksomheder bør konsolideres fuldt ud eller pro rata i henhold til artikel 18, stk. 5, artikel 18, stk. 6, litra a), eller artikel 18, stk. 8, i forordning (EU) nr. 575/2013, alt efter hvad der er relevant, under hensyntagen til den step-in-risiko, som disse virksomheder kan udgøre for et institut. Institutterne bør dog alligevel overveje alternative foranstaltninger til styring af step-in-risici i henhold til deres risikostyringsprocedurer og processen til vurdering af den interne kapital (ICAAP). Derudover kan de kompetente myndigheder også overveje andre foranstaltninger for at imødegå den potentielle risiko, som disse virksomheder udgør i forbindelse med tilsynskontrol- og vurderingsprocessen (SREP). I forbindelse med rammerne for store eksponeringer har Den Europæiske Banktilsynsmyndighed (EBA) også udstukket retningslinjer for begrænsning af eksponeringer mod enheder i den grå banksektor, som driver banklignende virksomhed uden for de regulerede rammer (5), og heri præciseres det, hvilken metode institutterne bør anvende til som led i deres interne processer at fastsætte grænser for deres individuelle og aggregerede eksponeringer mod enheder i den grå banksektor.
                  
               
                     (5)
                  
                  
                     Med henblik på at fastslå, hvorvidt der er behov for fuld konsolidering eller pro rata-konsolidering i henhold til artikel 18, stk. 8, i forordning (EU) nr. 575/2013 i tilfælde af datterselskaber eller virksomheder, hvori et institut har kapitalinteresser, når datterselskabet eller virksomheden ikke er et institut, et finansieringsinstitut eller en accessorisk servicevirksomhed, og hvis der foreligger en væsentlig step-in-risiko, og forudsat at virksomheden ikke er bl.a. et forsikrings- eller genforsikringsselskab eller et forsikringsholdingselskab, bør de kompetente myndigheder som minimum kontrollere visse kategorier af virksomheder, såsom enheder med særligt formål, som ikke kan behandles som securitiseringsenheder med særligt formål som defineret i artikel 2, nr. 2), i Europa-Parlamentets og Rådets forordning (EU) 2017/2402 (6), for hvilke betingelserne for at kunne overføre væsentlig kreditrisiko fastsat i artikel 244 i forordning (EU) nr. 575/2013 gælder, samt virksomheder, der udøver en eller flere af de i artikel 89, stk. 1, litra b), i forordning (EU) nr. 575/2013 omhandlede aktiviteter.
                  
               
                     (6)
                  
                  
                     For at sikre overensstemmelse med den ramme for kapitalgrundlag, der er fastsat i forordning (EU) nr. 575/2013, og for at undgå indregning af uberettigede kapitalfordele i de tilfælde, hvor der kræves konsolidering i henhold til artikel 18, stk. 3-6 og stk. 8, i forordning (EU) nr. 575/2013, bør medtagelse i det konsoliderede kapitalgrundlag af værdien af egentlige kernekapitalposter og af hybride kernekapitalinstrumenter og supplerende kapitalinstrumenter, der er udstedt af virksomheder, der er omfattet af konsolideringsreglerne, og som ejes af andre personer end de pågældende virksomheder, samt overkurs ved emission i tilknytning hertil, ligeledes baseres på nævnte forordnings artikel 81-88.
                  
               
                     (7)
                  
                  
                     Denne forordning er baseret på det udkast til reguleringsmæssige tekniske standarder, som EBA har forelagt Kommissionen.
                  
               
                     (8)
                  
                  
                     EBA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele herved og anmodet om rådgivning fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (7) —
                  
               VEDTAGET DENNE FORORDNING:
         
            Artikel 1
            Definitioner
            I denne forordning forstås ved:
            
                        1)
                     
                     
                        »relevante aktiviteter«: relevante aktiviteter som defineret i appendiks A til bilaget til Kommissionens forordning (EU) nr. 1254/2012 (8) (bilag vedrørende IFRS 10)
                     
                  
                        2)
                     
                     
                        »risikobegrænsende faktorer«: alle gældende love, bestemmelser, regler eller kontraktlige ordninger, som begrænser et instituts evne til at yde finansiel støtte til en virksomhed i stresssituationer
                     
                  
                        3)
                     
                     
                        »deltagende virksomheder«: virksomheder, der i fællesskab kontrollerer ét eller flere af følgende:
                        
                                    a)
                                 
                                 
                                    et institut eller finansieringsinstitut som omhandlet i artikel 3, stk. 1, i denne forordning, eller
                                 
                              
                                    b)
                                 
                                 
                                    en virksomhed, der ikke er et institut, et finansieringsinstitut eller en accessorisk servicevirksomhed som omhandlet i artikel 7, stk. 3, litra a), i denne forordning
                                 
                              
                  
                        4)
                     
                     
                        »kapitaltilknytning«: besiddelse af en virksomheds kapital, direkte eller indirekte, herunder en kapitalinteresse som defineret i artikel 4, stk. 1, nr. 35), i forordning (EU) nr. 575/2013
                     
                  
                        5)
                     
                     
                        »betydelig indflydelse«: beføjelsen til at deltage i de økonomiske og driftsmæssige beslutninger i en virksomhed, som ikke kan betegnes som et datterselskab som defineret i artikel 4, stk. 1, nr. 16), i forordning (EU) nr. 575/2013, og som ikke kontrolleres i fællesskab som omhandlet i artikel 3, stk. 1, eller artikel 7, stk. 3, litra a), i nærværende forordning.
                     
                  
         
            Artikel 2
            Betingelser for konsolidering i tilfælde af koncerner bestående af indbyrdes forbundne virksomheder, jf. artikel 22, stk. 7, i direktiv 2013/34/EU
            
               1.   Hvis der kræves konsolidering i henhold til artikel 18, stk. 3, i forordning (EU) nr. 575/2013, er følgende enhed ansvarlig for at sikre overholdelse af kravene i første del, afsnit II, kapitel 2, afdeling 1, i forordning (EU) nr. 575/2013 på grundlag af den konsoliderede situation for alle virksomheder i koncernen:
               
                           a)
                        
                        
                           instituttet, hvis koncernen kun omfatter ét institut
                        
                     
                           b)
                        
                        
                           det kreditinstitut, der har den største samlede balancesum, hvis koncernen omfatter mere end ét kreditinstitut
                        
                     
                           c)
                        
                        
                           det investeringsselskab, der er omfattet af forordning (EU) nr. 575/2013, som har den største samlede balancesum, hvis koncernen ikke omfatter nogen kreditinstitutter.
                        
                     
            
               2.   Med henblik på stk. 1 beregnes balancesummen på grundlag af det seneste reviderede konsoliderede årsregnskab eller, hvis det ikke kræves, at der udarbejdes konsoliderede regnskaber i overensstemmelse med de gældende regnskabsregler, instituttets seneste reviderede individuelle regnskab.
            
            
               3.   Såfremt det ville være uhensigtsmæssig at anvende kriterierne i denne artikels stk. 1, kan de kompetente myndigheder, der er ansvarlige for at føre tilsyn på konsolideret grundlag, jf. artikel 111, stk. 4, 5 og 6, i Europa-Parlamentets og Rådets direktiv 2013/36/EU (9), fravige disse kriterier og udpege en anden enhed i koncernen, der er omfattet af forordning (EU) nr. 575/2013, som ansvarlig for at sikre overholdelse af kravene i første del, afsnit II, kapitel 2, afdeling 1, i nævnte forordning på grundlag af konsolideringssituationen for alle virksomheder i koncernen.
               Hvis disse kompetente myndigheder vurderer, om det er hensigtsmæssigt at anvende kriterierne i nærværende artikels stk. 1, tager de hensyn til enhver afgørelse, der træffes i henhold til artikel 111, stk. 6, i direktiv 2013/36/EU, eller, i mangel af en sådan afgørelse, de berørte institutter og den relative betydning af deres aktiviteter i de relevante medlemsstater, eller om de er forpligtet til at udarbejde konsoliderede regnskaber for koncernen i de tilfælde, der er omhandlet i artikel 22, stk. 7, i direktiv 2013/34/EU. I sådanne tilfælde har instituttet med den største balancesum ret til at blive hørt, inden de kompetente myndigheder træffer afgørelse.
            
            
               4.   I de tilfælde, der er omhandlet i nærværende artikel, skal de kompetente myndigheder, der er ansvarlige for det konsoliderede tilsyn i henhold til artikel 111, stk. 4, 5 og 6, i direktiv 2013/36/EU, tillade eller kræve anvendelse af den konsolideringsmetode, der er fastsat i artikel 22, stk. 8 og 9, i direktiv 2013/34/EU.
            
            
               5.   En virksomhed, der er forbundet med én eller flere andre virksomheder, som omhandlet i artikel 22, stk. 7, i direktiv 2013/34/EU, behøver ikke indgå i konsolideringen i henhold til denne artikel i de samme tilfælde og i overensstemmelse med de samme kriterier som fastsat i artikel 19 i forordning (EU) nr. 575/2013.
            
         
         
            Artikel 3
            Betingelser for, hvornår konsolideringen skal foretages for institutter eller finansieringsinstitutter, der forvaltes af en virksomhed, der indgår i konsolideringen, sammen med en eller flere virksomheder, der ikke indgår i konsolideringen
            
               1.   I tilfælde af kapitalinteresser i institutter eller finansieringsinstitutter, der forvaltes af en virksomhed, der indgår i konsolideringen, sammen med en eller flere virksomheder, der ikke indgår i konsolideringen, kræver den konsoliderende tilsynsmyndighed pro rata-konsolidering i henhold til artikel 18, stk. 4, i forordning (EU) nr. 575/2013, hvis alle følgende betingelser er opfyldt:
               
                           a)
                        
                        
                           De deltagende virksomheder kontrollerer i fællesskab flertallet af aktionærernes eller medlemmernes stemmerettigheder i det pågældende institut eller finansieringsinstitut eller har mulighed for i fællesskab at styre instituttets eller finansieringsinstituttets relevante aktiviteter i henhold til en juridisk bindende kontraktordning mellem dem eller bestemmelser i instituttets eller finansieringsinstituttets stiftelsesoverenskomster eller vedtægter.
                        
                     
                           b)
                        
                        
                           Beslutninger om instituttets eller finansieringsinstituttets relevante aktiviteter kræver enstemmighed blandt alle de deltagende virksomheder.
                        
                     
                           c)
                        
                        
                           Den kontraktmæssige ordning, der er omhandlet i litra a), eller bestemmelserne i instituttets eller finansieringsinstituttets stiftelsesoverenskomster eller vedtægter fastsætter, at de deltagende virksomheders hæftelse er begrænset til den kapitalandel, de besidder i det pågældende institut eller finansieringsinstitut.
                        
                     
            
               2.   I de tilfælde, der er omhandlet i nærværende artikel, foretages pro rata-konsolidering på grundlag af kapitalandelen i det pågældende institut eller finansieringsinstitut og i overensstemmelse med artikel 26, stk. 2, i direktiv 2013/34/EU.
            
         
         
            Artikel 4
            Betingelser for konsolidering i tilfælde af kapitalinteresser eller kapitaltilknytninger i andre institutter eller finansieringsinstitutter end dem, der er omhandlet i artikel 18, stk. 1, og 4, i forordning (EU) nr. 575/2013
            
               1.   Hvis de kompetente myndigheder fastslår, at konsolideringen skal foretages i overensstemmelse med artikel 18, stk. 5, i forordning (EU) nr. 575/2013, kan de tillade eller kræve, at den indre værdis metode anvendes i henhold til nævnte artikel, medmindre de bestemmer, at der skal kræves fuld konsolidering eller pro rata-konsolidering af det pågældende institut eller finansieringsinstitut i overensstemmelse med betingelserne i nærværende artikels stk. 2-5.
            
            
               2.   Den kompetente myndighed træffer den i stk. 1 omhandlede afgørelse på grundlag af en vurdering af de risici, som det pågældende institut eller finansieringsinstitut udgør for instituttet, under hensyntagen til omfanget og effektiviteten af eventuelle risikobegrænsende faktorer og indvirkningen på instituttets tilsynskrav på konsolideret grundlag, der måtte følge af anvendelsen af fuld konsolidering eller pro rata-konsolidering.
            
            
               3.   Med henblik på den i stk. 2 omhandlede vurdering giver instituttet efter anmodning den kompetente myndighed alle nødvendige oplysninger, navnlig med hensyn til følgende elementer:
               
                           a)
                        
                        
                           det pågældende instituts eller finansieringsinstituts overordnede ejerskabsstruktur, navnlig under hensyntagen til, om aktier eller tilsvarende ejer- og stemmerettigheder, herunder potentielle stemmerettigheder som omhandlet i artikel 5, stk. 5, er fordelt på et stort antal aktionærer, ejere eller medlemmer, eller om instituttet er hovedaktionær, ejer eller medlem af instituttet eller finansieringsinstituttet
                        
                     
                           b)
                        
                        
                           hvorvidt instituttet fungerer som organiserende institut ved at forvalte eller rådgive det pågældende institut eller finansieringsinstitut, markedsføre instituttets eller finansieringsinstituttets værdipapirer eller stille likviditet og/eller kreditforbedringer til rådighed for instituttet eller finansieringsinstituttet, eller om instituttet er en vigtig investor i sine gælds- eller egenkapitalinstrumenter, eller om instituttet har andre kontraktlige og ikkekontraktlige engagementer, der eksponerer instituttet for risici eller egenkapitallignende afkast af aktiverne i det pågældende institut eller finansieringsinstitut eller i forbindelse med dets resultater
                        
                     
                           c)
                        
                        
                           hvorvidt instituttet reelt er involveret i beslutningsprocessen i det pågældende institut eller finansieringsinstitut, i hvilket omfang instituttet udøver indflydelse på det, eller om instituttet eller finansieringsinstituttet anses for at være kontrolleret i overensstemmelse med de gældende regnskabsregler
                        
                     
                           d)
                        
                        
                           hvorvidt instituttet modtager kritiske driftstjenester fra det pågældende institut eller finansieringsinstitut, som ikke kan erstattes på rimelig tid uden uforholdsmæssigt store omkostninger
                        
                     
                           e)
                        
                        
                           hvorvidt det pågældende instituts eller finansieringsinstituts kreditvurdering er baseret på instituttets egen vurdering
                        
                     
                           f)
                        
                        
                           hvorvidt der findes særlige karakteristika ved sammensætningen af det pågældende instituts eller finansieringsinstituts investorbase, navnlig med hensyn til, om de andre investorer i instituttet eller finansieringsinstituttet har et nært forretningsmæssigt forhold til instituttet, deres evne til at bære tab eller deres evne til at afhænde deres finansielle instrumenter
                        
                     
                           g)
                        
                        
                           hvorvidt det pågældende institut eller finansieringsinstitut og instituttet har et fælles kundegrundlag eller medvirker i markedsføringen af hinandens produkter
                        
                     
                           h)
                        
                        
                           hvorvidt instituttet og det pågældende institut eller finansieringsinstitut har samme varemærke
                        
                     
                           i)
                        
                        
                           hvorvidt instituttet allerede har ydet finansiel støtte til det pågældende institut eller finansieringsinstitut ved økonomiske vanskeligheder.
                        
                     
            
               4.   De kompetente myndigheder kan navnlig kræve pro rata-konsolidering af det pågældende institut eller finansieringsinstitut i forhold til kapitalandelen i den pågældende virksomhed, hvis der foreligger en kontraktlig aftale mellem instituttet og en eller flere aktionærer, ejere eller medlemmer af det pågældende institut eller finansieringsinstitut om i fællesskab at yde finansiel støtte til instituttet eller finansieringsinstituttet, eller hvis der er tydelige beviser for, at de er rede til at yde finansiel støtte til instituttet eller finansieringsinstituttet i forhold til kapitalandelen i det pågældende institut eller finansieringsinstitut.
            
            
               5.   De kompetente myndigheder kan navnlig kræve fuld konsolidering af det pågældende institut eller finansieringsinstitut, hvis instituttet som følge af de organisatoriske og økonomiske forbindelser mellem instituttet og det pågældende institut eller finansieringsinstitut er eksponeret for størstedelen af de risici eller fordele, der hidrører fra instituttets eller finansieringsinstituttets relevante aktiviteter.
            
         
         
            Artikel 5
            Betingelser for konsolidering i tilfælde, hvor et institut udøver en betydelig indflydelse på et eller flere institutter eller finansieringsinstitutter, men ikke har kapitalinteresser eller andre kapitaltilknytninger i disse institutter
            
               1.   Hvis et institut udøver en betydelig indflydelse på et eller flere institutter eller finansieringsinstitutter, men ikke har kapitalinteresser eller andre kapitaltilknytninger i disse institutter, kan de kompetente myndigheder kræve fuld konsolidering af de pågældende institutter eller finansieringsinstitutter i henhold til artikel 18, stk. 6, litra a), i forordning (EU) nr. 575/2013 på grundlag af en vurdering af de risici, som disse institutter eller finansieringsinstitutter udgør for det institut, der udøver betydelig indflydelse, under hensyntagen til omfanget og virkningsgraden af eventuelle risikobegrænsende faktorer og indvirkningen på det pågældende instituts tilsynsmæssige krav på et konsolideret grundlag, som måtte opstå som følge af en fuld konsolidering.
            
            
               2.   Med henblik på den i stk. 1 omhandlede vurdering giver instituttet efter anmodning den kompetente myndighed alle nødvendige oplysninger, navnlig med hensyn til de elementer, der er omhandlet i artikel 4, stk. 3, litra a)-i).
            
            
               3.   De kompetente myndigheder kan navnlig kræve fuld konsolidering af de i stk. 1 omhandlede institutter eller finansieringsinstitutter, hvis instituttet som følge af de organisatoriske og økonomiske forbindelser mellem det institut, der udøver indflydelsen, og de pågældende institutter eller finansieringsinstitutter er eksponeret for størstedelen af risiciene eller fordelene ved disse institutters eller finansieringsinstitutters relevante aktiviteter.
            
            
               4.   I forbindelse med denne artikel regnes følgende forhold som indikatorer på, at der er tale om betydelig indflydelse:
               
                           a)
                        
                        
                           Instituttet har udpeget eller har ret til at udpege et medlem af det pågældende instituts eller finansieringsinstituts administrations-, ledelses- eller tilsynsorgan.
                        
                     
                           b)
                        
                        
                           Instituttet er reelt involveret i det pågældende instituts eller finansieringsinstituts beslutningsproces, herunder i beslutninger om udbytte og andre udlodninger.
                        
                     
                           c)
                        
                        
                           Der forekommer væsentlige transaktioner med det pågældende institut eller finansieringsinstitut.
                        
                     
                           d)
                        
                        
                           Instituttet har udvekslet ledelsespersonale med det pågældende institut eller finansieringsinstitut.
                        
                     
                           e)
                        
                        
                           Instituttet leverer væsentlig teknisk information eller kritiske tjenester til det pågældende institut eller finansieringsinstitut.
                        
                     
                           f)
                        
                        
                           Instituttet har yderligere rettigheder i det pågældende institut eller finansieringsinstitut i henhold til en kontrakt, bestemmelser i deres stiftelsesoverenskomster eller vedtægter, der kan påvirke instituttets eller finansieringsinstituttets ledelses- eller beslutningsproces.
                        
                     
            
               5.   Eventuelle aktiewarrants, »share call options«, gældsinstrumenter, der kan konverteres til ordinære aktier, eller andre lignende instrumenter, som i øjeblikket kan udnyttes eller konverteres, og som, hvis de udøves eller konverteres, har potentiale til at give instituttet stemmeret eller reducere en anden parts stemmerettigheder med hensyn til instituttets eller finansieringsinstituttets økonomiske og driftsmæssige beslutninger, skal ligeledes tages i betragtning ved vurderingen af betydelig indflydelse.
            
         
         
            Artikel 6
            Betingelser for konsolidering i tilfælde, hvor to eller flere institutter eller finansieringsinstitutter er underlagt fælles ledelse, uden at dette er fastlagt i en aftale eller i vedtægtsbestemmelser
            
               1.   En kompetent myndighed træffer afgørelse om konsolideringen af to eller flere institutter eller finansieringsinstitutter, der er underlagt fælles ledelse, undtagen fælles ledelse i henhold til en kontrakt, bestemmelser i deres stiftelsesoverenskomst eller vedtægter med henblik på artikel 18, stk. 6, litra b), i forordning (EU) nr. 575/2013, hvis følgende betingelser er opfyldt:
               
                           a)
                        
                        
                           Den kompetente myndighed har foretaget en vurdering med henblik på at kontrollere, at institutternes eller finansieringsinstitutternes økonomiske og driftsmæssige beslutninger faktisk koordineres, og
                        
                     
                           b)
                        
                        
                           de pågældende institutter eller finansieringsinstitutter er ikke indbyrdes forbundne i henhold til artikel 22, stk. 1 og 2, og artikel 22, stk. 7, litra b), i direktiv 2013/34/EU.
                        
                     
            
               2.   Med henblik på stk. 1, litra a), kan de kompetente myndigheder navnlig tage hensyn til følgende elementer som indikatorer på tilstedeværelsen af den situation, der er omhandlet i nævnte litra:
               
                           a)
                        
                        
                           De pågældende institutter eller finansieringsinstitutter kontrolleres direkte eller indirekte af den eller de samme fysiske personer eller af den eller de samme enheder.
                        
                     
                           b)
                        
                        
                           Flertallet af medlemmerne af pensionskassernes eller finansieringsinstitutternes administrations-, ledelses- eller tilsynsorgan består af personer, der er udpeget af den eller de samme fysiske personer eller af den eller de samme enheder, selv om disse medlemmer ikke består af de samme personer.
                        
                     
            
               3.   I de tilfælde, der er omhandlet i nærværende artikel, skal de kompetente myndigheder tillade eller kræve anvendelse af den konsolideringsmetode, der er fastsat i artikel 22, stk. 8 og 9, i direktiv 2013/34/EU.
            
            
               4.   Nærværende forordnings artikel 2, stk. 1, 2 og 3, danner grundlag for at fastslå, hvilken enhed der er ansvarlig for at sikre overholdelse af kravene i første del, afsnit II, kapitel 2, afdeling 1, i forordning (EU) nr. 575/2013 på grundlag af konsolideringssituationen i alle de institutter og finansieringsinstitutter, der er omhandlet i nærværende artikels stk. 1.
            
         
         
            Artikel 7
            Betingelserne for konsolidering i tilfælde, hvor et datterselskab eller en virksomhed, hvori et institut har kapitalinteresser, ikke er et institut, et finansieringsinstitut eller en accessorisk servicevirksomhed
            
               1.   En kompetent myndighed kan kræve fuld konsolidering eller pro rata-konsolidering af et datterselskab eller en virksomhed, hvori et institut besidder kapitalinteresser, hvis datterselskabet eller virksomheden ikke er et institut, et finansieringsinstitut eller en accessorisk servicevirksomhed i henhold til artikel 18, stk. 8, i forordning (EU) nr. 575/2013, forudsat at den foretager en vurdering, der bekræfter, at betingelsen i artikel 18, stk. 8, litra b), i forordning (EU) nr. 575/2013 er opfyldt. Med henblik herpå finder nærværende forordnings artikel 4, stk. 2 og 3, anvendelse.
            
            
               2.   De kompetente myndigheder kan navnlig kræve fuld konsolidering af datterselskabet eller virksomheden som omhandlet i stk. 1, hvis instituttet som følge af de organisatoriske og økonomiske forbindelser mellem instituttet og det pågældende datterselskab eller den pågældende virksomhed er eksponeret for størstedelen af de risici eller fordele, der hidrører fra dette datterselskabs eller virksomhedens relevante aktiviteter.
            
            
               3.   De kompetente myndigheder kan navnlig kræve pro rata-konsolidering af en virksomhed som omhandlet i stk. 1 i forhold til kapitalandelen i den pågældende virksomhed, hvis den ene af følgende to betingelser er opfyldt:
               
                           a)
                        
                        
                           Virksomheden kontrolleres i fællesskab af instituttet sammen med en eller flere virksomheder, der ikke indgår i konsolideringen, i henhold til en aftale, der kan håndhæves retsgyldigt mellem dem, eller i henhold til bestemmelser i virksomhedens stiftelsesoverenskomst eller vedtægter, og beslutningerne om virksomhedens relevante aktiviteter kræver enstemmighed blandt alle deltagende virksomheder.
                        
                     
                           b)
                        
                        
                           Der foreligger en kontraktlig aftale mellem instituttet og en eller flere aktionærer, ejere eller medlemmer af virksomheden om i fællesskab at yde finansiel støtte til denne virksomhed, eller der er tydelige beviser for, at de er rede til at yde finansiel støtte til instituttet eller finansieringsinstituttet i forhold til kapitalandelen i den pågældende virksomhed.
                        
                     
         
         
            Artikel 8
            Betingelser for medregning i konsoliderede egentlige kernekapital, hybride kernekapital og supplerende kapital i instrumenter, der er udstedt af virksomheder, som ejes af andre personer end de virksomheder, der er omfattet af konsolideringsreglernes anvendelsesområde
            
               1.   I tilfælde, hvor konsolideringsmetoden i artikel 22, stk. 8 og 9, i direktiv 2013/34/EU anvendes i henhold til artikel 18, stk. 3 eller stk. 6, litra b), i forordning (EU) nr. 575/2013, kan et institut medregne egentlige kernekapitalposter og hybride kernekapitalinstrumenter og supplerende kapitalinstrumenter samt overkurs ved emission i tilknytning hertil for de virksomheder, der er omfattet af konsolideringsreglernes anvendelsesområde, og som ejes af andre personer end disse virksomheder, i konsolideret egentlig kernekapital, hybrid kernekapital og supplerende kapital, forudsat at disse kapitalposter er til rådighed til dækning af tab i alle de virksomheder, der indgår i konsolideringen.
               Hvis de egentlige kernekapitalposter og de hybride kernekapitalinstrumenter og supplerende kapitalinstrumenter samt overkurs ved emission i tilknytning hertil, jf. første afsnit, ikke kan anvendes til at dække tabene i alle de virksomheder, der er omfattet af konsolideringsreglernes anvendelsesområde, beregner instituttet værdien af egentlige kernekapitalposter, hybride kernekapitalinstrumenter og supplerende kapitalinstrumenter samt overkursen ved emission i tilknytning hertil, som skal indgå i konsolideret egentlig kernekapital, hybrid kernekapital og supplerende kapital, i overensstemmelse med artikel 81-88 i forordning (EU) nr. 575/2013.
            
            
               2.   Med henblik på stk. 1 anses de egentlige kernekapitalposter, hybride kernekapitalinstrumenter og supplerende kapitalinstrumenter samt overkurs ved emission i tilknytning hertil, jf. stk. 1, første afsnit, som ejes af den eller de personer eller den eller de enheder, der forvalter virksomhederne på et ensartet grundlag i henhold til artikel 18, stk. 3, i forordning (EU) nr. 575/2013 eller udøver fælles ledelse af virksomhederne i henhold til artikel 18, stk. 6, litra b), i nævnte forordning, for at være til rådighed til at dække tabene i alle de selskaber, der er omfattet af konsolideringsreglernes anvendelsesområde.
            
            
               3.   I tilfælde, hvor der kræves fuld konsolidering i henhold til artikel 18, stk. 5, artikel 18, stk. 6, litra a), eller artikel 18, stk. 8, i forordning (EU) nr. 575/2013, fastsætter instituttet værdien af egentlige kernekapitalposter og af hybride kernekapitalinstrumenter og supplerende kapitalinstrumenter samt overkurs ved emission i tilknytning hertil for de virksomheder, der indgår i konsolideringsreglernes anvendelsesområde, og som ejes af andre personer end disse virksomheder, og som skal indgå i den konsoliderede egentlige kernekapital, hybride kernekapital og supplerende kapital, i overensstemmelse med artikel 81-88 i forordning (EU) nr. 575/2013. Med henblik herpå betragtes de virksomheder, for hvilke der kræves fuld konsolidering, som datterselskaber.
            
            
               4.   I tilfælde, hvor der kræves pro rata-konsolidering i henhold til artikel 18, stk. 4, 5 eller 8, i forordning (EU) nr. 575/2013, beregner institutterne værdien af hybride kernekapitalinstrumenter og supplerende kapitalinstrumenter, der er udstedt af virksomheder, der er omfattet af reglerne for pro rata-konsolidering, og som ejes af andre personer end disse virksomheder, samt overkurs ved emission i tilknytning hertil, som skal indgå i den konsoliderede hybride kernekapital og supplerende kapital, i overensstemmelse med artikel 82, 83 og 85-88 i forordning (EU) nr. 575/2013.
            
            
               5.   Med henblik på stk. 4 gælder følgende:
               
                           a)
                        
                        
                           De virksomheder, for hvilke der kræves pro rata-konsolidering, betragtes som datterselskaber
                        
                     
                           b)
                        
                        
                           henvisninger til medtagelse i fuld konsolidering, jf. første del, afsnit II, kapitel 2, i forordning (EU) nr. 575/2013, betragtes som henvisninger til medtagelse i pro rata-konsolidering, jf. nævnte forordnings artikel 18, stk. 4, 5 eller 8, og
                        
                     
                           c)
                        
                        
                           de beløb, der er omhandlet i artikel 82, 83 og 85-88 i forordning (EU) nr. 575/2013, fastsættes under hensyntagen til instituttets kapitalandel i de pågældende virksomheder.
                        
                     
         
         
            Artikel 9
            Ikrafttrædelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 3. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 27.6.2013, s. 1.
         
            (2)  Europa-Parlamentets og Rådets direktiv 2013/34/EU af 26. juni 2013 om årsregnskaber, konsoliderede regnskaber og tilhørende beretninger for visse virksomhedsformer, om ændring af Europa-Parlamentets og Rådets direktiv 2006/43/EF og om ophævelse af Rådets direktiv 78/660/EØF og 83/349/EØF (EUT L 182 af 29.6.2013, s. 19).
         
            (3)  Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (EFT L 243 af 11.9.2002, s. 1).
         
            (4)  Baselkomitéen for Banktilsyns retningslinjer for identificering og styring af step-in-risici, Basel, oktober 2017.
         
            (5)  EBA's retningslinjer om grænser for eksponeringer mod enheder i den grå banksektor, der driver bankvirksomhed uden for en reguleret ramme, jf. artikel 395, stk. 2, i forordning (EU) nr. 575/2013 af 3. juni 2016, EBA/GL/2015/20.
         
            (6)  Europa-Parlamentets og Rådets forordning (EU) 2017/2402 af 12. december 2017 om en generel ramme for securitisering og om oprettelse af en specifik ramme for simpel, transparent og standardiseret securitisering og om ændring af direktiv 2009/65/EF, 2009/138/EF og 2011/61/EU og forordning (EF) nr. 1060/2009 og (EU) nr. 648/2012 (EUT L 347 af 28.12.2017, s. 35).
         
            (7)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
         
            (8)  Kommissionens forordning (EU) nr. 1254/2012 af 11. december 2012 om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IFRS 10, IFRS 11, IFRS 12, IAS 27 (2011) og IAS 28 (2011) (EUT L 360 af 29.12.2012, s. 1).
         
            (9)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).